法雲同王敦素看東坡枯木
作者：釋德洪
朝代：宋

paragraphs: 此翁胸次足江山，萬象難逃筆端妙。
君看壁間耐凍枝，煙雨楂芽出談笑。
想當郤立盤礴時，醉魂但覺千嵒曉。
恨翁樹間不畫我，擁衲扶筇送飛鳥。
併作玄沙息影圖，禪齋長伴爐煙裊。
王郎自是玉堂人，風流合受鶯花繞。
何爲愛此枯瘦枿，嗜好果超凡子料。
爲君援筆賦新詩，詩成一笑塵寰小。